**Gong Lijiao** (hiina keeles 巩立姣; sündinud 24. jaanuaril 1989 Luquanis) on Hiina kuulitõukaja, olümpiavõitja ja kahekordne maailmameister. Ta on võitnud  kergejõustiku maailmameistrivõistlustel aastatel 2009–2023 8 medalit, millega hoiab medalivõitude rekordit.

Gong tegi tiitlivõistluste debüüdi 2007. aasta maailmameistrivõistlustel Osakas, kui pääses finaali ja sai 6. koha.

2008. aasta suveolümpiamängudel Pekingis võitis ta Valerie Vili ja Misleydis Gonzáleze järel pronksmedali. Ta oli esialgu viies, kuid tõusis hõbe- ja pronksmedali võitnud Valgevene kuulitõukajate Natallja Mihnevitši ja Nadzeja Astaptšuki diskvalifitseerimise järel kolmandaks.

2009. aasta maailmameistrivõistlustel Berliinis võitis Gong pronksmedali Valerie Vili ja Nadine Kleinerti järel. Guangzhous toimunud Aasia meistrivõistlustel võitis ta kuldmedali.

2010. aasta sisemaailmameistrivõistlustel Dohas pääses Gong finaali ja sai viimase, 9. koha. Kolme positiivse dopinguproovi andnud finalisti diskvalifitseerimise järel tõusis ta kuuendaks. Aasia mängudel Guangzhous võitis ta koondisekaaslase Li Lingi järel hõbemedali.

2011. aasta maailmameistrivõistlustel Daegus sai Gong esialgu 4. koha, kuid võitis pärast kolmanda koha saanud Nadzeja Astaptšuki diskvalifitseerimist pronksmedali.

2012. aasta suveolümpiamängudel Londonis oli Gong võistluse lõppedes samuti neljas, kuid võitis Astaptšuki ja Jevgenija Kolodko diskvalifitseerimise järel hõbemedali.

2013. aasta maailmameistrivõistlustel Moskvas võitis ta tulemusega 19.98 Valerie Adamsi ja Christina Schwanitzi järel pronksmedali.

2014. aasta sisemaailmameistrivõistlustel Sopotis võitis ta taas Adamsi ja Schwanitzi järel pronksmedali. Aasia mängudel Incheonis võitis ta kuldmedali, edestades teise koha saanud Iraani kuulitõukajat Leila Rajabit enam kui meetriga.

2015. aasta maailmameistrivõistlustel Pekingis võitis Gong tulemusega 20.30 hõbemedali, kaotades maailmameistriks tulnud Christina Schwanitzile 7 sentimeetriga.

2016. aasta suveolümpiamängudel Rio de Janeiros jäi Gong Michelle Carteri, Valerie Adamsi ja Anita Mártoni järel esimesena medalita.

2017. aasta maailmameistrivõistlustel Londonis tuli Gong Mártoni ja Carteri ees tulemusega 19.94 maailmameistriks.

2018. aasta sisemaailmameistrivõistlustel Birminghamis oli ta Anita Mártoni ja Danniel Thomas-Doddi järel kolmas. Aasia mängudel Jakartas kaitses ta tiitlit, edestades teise koha saanud kaasmaalast Gao Yangi enam kui kahe meetriga.

2019. aasta Aasia meistrivõistlustel Dohas tuli Gong teist korda Aasia meistriks. Sügisel samal staadionil toimunud maailmameistrivõistlustel kaitses ta maailmameistritiitlit, edestades tulemusega 19.55 Thomas-Doddi ja Schwanitzit.

2021. aastal toimunud olümpiamängudel Tokyos tõukas Gong finaalis isikliku rekordi 20.58 ja tuli Raven Saundersi ja Valerie Adamsi ees olümpiavõitjaks. Sellega sai temast esimene Hinna kergejõustiklane, kes tulnud väljakualal olümpiavõitjaks ja esimene Aasia kuulitõukaja, kes võitnud olümpiamängudel kuldmedali.

2022. aasta maailmameistrivõistlustel Eugene'is jäi Gong tulemusega 20.39 teiseks, kaotades maailmameistriks tulnud Chase Ealeyle 10 sentimeetriga.

2023. aasta maailmameistrivõistlustel Budapestis võitis Gong Ealey ja Sarah Mittoni järel pronksmedali. See oli tema kaheksas medal maailmameistrivõistlustelt, millega ta möödus medalivõitude arvestuses senisest rekordiomanikust, Keenia takistusjooksjast Ezekiel Kemboist.

Tema isiklik rekord on **20.58**, mis on tõugatud 1. augustil 2021 Tokyo olümpiamängude finaalis.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Gong Lijiao** |

* Gong Lijiao Rahvusvahelise Kergejõustikuliidu kodulehel (inglise) Muuda Vikiandmetes

| * v
* r
Naiste kuulitõuke olümpiavõitjad |
| --- |
| 
1948: Micheline Ostermeyer • 1952: Galina Zõbina • 1956: Tamara Tõškevitš • 1960: Tamara Press • 1964: Tamara Press • 1968: Margitta Gummel • 1972: Nadežda Tšizova • 1976: Ivanka Khristova • 1980: Ilona Briesenick • 1984: Claudia Losch • 1988: Natalja Lissovskaja • 1992: Svetlana Kriveljova • 1996: Astrid Kumbernuss • 2000: Janina Koroltšik • 2004: Yumileidi Cumbá • 2008: Valerie Vili • 2012: Valerie Adams • 2016: Michelle Carter  • 2020: Lijiao Gong |

| * v
* r
Naiste kuulitõuke maailmameistrid |
| --- |
| 
1983: Helena Fibingerová • 1987: Natalja Lissovskaja • 1991: Huang Zhihong • 1993: Huang Zhihong • 1995: Astrid Kumbernuss • 1997: Astrid Kumbernuss • 1999: Astrid Kumbernuss • 2001: Janina Pravalinskaja • 2003: Svetlana Kriveljova • 2005: Olga Rjabinkina • 2007: Valerie Vili • 2009: Valerie Vili • 2011: Valerie Adams • 2013: Valerie Adams • 2015: Christina Schwanitz • 2017: Gong Lijiao • 2019: Gong Lijiao • 2022: Chase Ealey • 2023: Chase Ealey |